LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL FINANSAVIMO SKYRIMO LIETUVOS NEFORMALIOJO ŠVIETIMO AGENTŪRAI PROJEKTUI PAGAL KVIETIMĄ NR. 10-016-P „STEAM CENTRŲ VEIKLOS PLĖTRA“

2023 m. gruodžio 7 d. Nr. V-1546

Vilnius

Vadovaudamasis Lietuvos Respublikos biudžeto sandaros įstatymo 5 straipsnio 1 dalies 1 punktu, 6 straipsnio 1 punktu, Lietuvos Respublikos švietimo įstatymo 56 straipsnio 1 dalies 1 punktu, 564 straipsnio 8 punktu, Švietimo, mokslo ir sporto ministerijos lėšų planavimo ir naudojimo taisyklių, patvirtintų Lietuvos Respublikos švietimo, mokslo ir sporto ministro 2019 m. sausio 28 d. įsakymu Nr. V-75 „Dėl Švietimo, mokslo ir sporto ministerijos lėšų planavimo ir naudojimo taisyklių patvirtinimo“, 9.1 papunkčiu, 2021–2027 metų Europos Sąjungos fondų investicijų programos ir ekonomikos gaivinimo ir atsparumo didinimo plano „Naujos kartos Lietuva“ administravimo taisyklių, patvirtintų Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“, 57.4 papunkčiu, Projektų administravimo ir finansavimo taisyklių, patvirtintų Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“, 294.2.2 papunkčiu, siekdamas užtikrinti 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-01-03 „Užtikrinti visiems prieinamą šiuolaikinį ugdymo turinį“ aprašo, patvirtinto Lietuvos Respublikos švietimo, mokslo ir sporto ministro 2023 m. rugpjūčio 11 d. įsakymu Nr. V-1063 „Dėl 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-01-03 „Užtikrinti visiems prieinamą šiuolaikinį ugdymo turinį“ aprašo patvirtinimo“, 3 priedo (toliau – PFSA) 2.1.1 papunktyje nurodytos veiklos „Regioninių ir metodinių atviros prieigos STEAM centrų funkcijų įgalinimas“ įgyvendinimą, atsižvelgdamas į PFSA 13.1 ir 13.5 papunkčius ir įgyvendindamas Lietuvos Respublikos švietimo, mokslo ir sporto ministerijos 2023–2025 metų strateginio veiklos plano, patvirtinto Lietuvos Respublikos švietimo, mokslo ir sporto ministro 2023 m. sausio 19 d. įsakymu Nr. V-62 „Dėl Lietuvos Respublikos švietimo, mokslo ir sporto ministerijos 2023–2025 metų strateginio veiklos plano patvirtinimo“, Švietimo programos (kodas 12-003) priemonę „Sustiprinti lituanistinį, pilietinį ir kitų bendrųjų kompetencijų ugdymą“ (kodas – 12-003-03-01-16 (TP):

1. S k i r i u Lietuvos neformaliojo švietimo agentūrai 21 445,92 Eur (dvidešimt vieną tūkstantį keturis šimtus keturiasdešimt penkis eurus 92 ct) projekto „STEAM centrų veiklos plėtra“ (toliau – Projektas) pagal Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-01-03 „Užtikrinti visiems prieinamą šiuolaikinį ugdymo turinį“ pagal 2023 m. lapkričio 15 d. Centrinės projektų valdymo agentūros paskelbtą kvietimą Nr. 10-016-P „STEAM centrų veiklos plėtra“ tikslui – Projekto partnerių (Telšių švietimo centro (juridinio asmens kodas 195431261) 2023 m. spalio 26 d. Partnerio deklaracija) ir Utenos švietimo centro (juridinio asmens kodas 301089574) 2023 m. spalio 26 d. Partnerio deklaracija) veiklos „Regioninių ir metodinių atviros prieigos STEAM centrų funkcijų įgalinimas“ vykdymo (darbo užmokesčio) išlaidoms apmokėti iki Projekto sutarties pasirašymo.

2. Į p a r e i g o j u:

2.1. Lietuvos Respublikos švietimo, mokslo ir sporto ministerijos Finansinės apskaitos skyrių pervesti lėšas, nurodytas šio įsakymo 1 punkte, į Lietuvos neformaliojo švietimo agentūros sąskaitą;

2.2. Lietuvos neformaliojo švietimo agentūrą:

2.2.1. šio įsakymo 1 punktu skiriamoms lėšoms atidaryti atskirą sąskaitą;

2.2.2. šio įsakymo 1 punktu skiriamas lėšas įtraukti į Projekto sutartį kaip Lietuvos neformaliojo švietimo agentūros nuosavo įnašo lėšas;

2.2.3. surinkti iš Projekto partnerių lėšų panaudojimo ataskaitas, parengtas pagal Pavyzdinę lėšų panaudojimo ataskaitos formą, patvirtintą Lietuvos Respublikos švietimo, mokslo ir sporto ministro 2019 m. sausio 28 d. įsakymu Nr. V-75 „Dėl Švietimo, mokslo ir sporto ministerijos lėšų planavimo ir naudojimo taisyklių patvirtinimo“. Suvestinę informaciją pagal šią formą pateikti Švietimo, mokslo ir sporto ministerijos Finansinės apskaitos skyriui iki 2024 m. sausio 10 d.;

2.2.4. naudoti skirtas lėšas pagal šio įsakymo 1 punkte nurodytą tikslinę paskirtį Švietimo, mokslo ir sporto ministerijos lėšų planavimo ir naudojimo taisyklių ir kitų teisės aktų nustatyta tvarka;

2.2.5. šio įsakymo 1 punkte nurodytam tikslui skirtų, bet nepanaudotų lėšų likutį grąžinti į Švietimo, mokslo ir sporto ministerijos sąskaitą iki 2023 m. gruodžio 31 d.;

2.2.6. iki 2024 m. sausio 10 d. pateikti Švietimo, mokslo ir sporto ministerijos Ugdymo departamento Ugdymo programų skyriui ir Tarptautinių investicijų koordinavimo departamento Tarptautinių investicijų įgyvendinimo skyriui pavedimo įvykdymo ataskaitą, parengtą pagal Pavyzdinę pavedimo įvykdymo ataskaitos formą, patvirtintą Lietuvos Respublikos švietimo, mokslo ir sporto ministro 2019 m. sausio 28 d. įsakymu Nr. V-75 „Dėl Švietimo, mokslo ir sporto ministerijos lėšų planavimo ir naudojimo taisyklių patvirtinimo“.

Švietimo, mokslo ir sporto ministras	Gintautas Jakštas